Nõukogu määrus (EMÜ) nr 3170/87,

23. oktoober 1987,

millega nähakse ette Tuneesiast pärit oliiviõli impordi erimeetmete üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 19. oktoobri 1987. aasta määrust (EMÜ) nr 3159/87, millega nähakse ette Tuneesiast pärit oliiviõli impordi erimeetmed, [1] eriti selle artikleid 1 ja 4,

ning arvestades, et:

määrusega (EMÜ) nr 3159/87 sätestatakse vähendatud impordimaksumäära kohaldamine teatava Tuneesiast pärit oliiviõli koguse suhtes; kõnealuse määruse artikli 1 kohaselt tuleb kõnealuse koguse suhtes kohaldatav impordimaks kindlaks määrata, võttes arvesse valitsevat turuolukorda; impordimaks tuleks kindlaks määrata, nagu on esitatud järgnevalt;

vastavalt nõukogu määruse nr 136/66/EMÜ [2] (viimati muudetud määrusega (EMÜ) nr 1915/87 [3]) artiklile 4 tuleb kindlaks määrata künnishind alates 1. novembrist majandusaastaks 1987/88; seetõttu tuleks vastu võtta säte erimaksu kohandamise kohta, võttes arvesse künnishinna võimalikke tulevasi muutusi; kõnealuse määruse artikli 4 alusel tuleb vastu võtta meetmed, et vältida igasuguseid kaubandushäireid ja eriti selleks, et tagada maksustamine kolmandate riikide suhtes kohaldatava maksuga, kui õli on suunatud tarbimisse Hispaanias või Portugalis;

Tuneesiast imporditud õli kogus ei tohi ületada määruse (EMÜ) nr 3159/87 artiklis 1 nimetatud kogust; seetõttu ei tuleks lubada hälvet, mis on sätestatud komisjoni 3. detsembri 1980. aasta määruse (EMÜ) nr 3183/80 (millega kehtestatakse põllumajandussaaduste ja -toodete impordi- ja ekspordilitsentside ning eelkinnitussertifikaatide süsteemi kohaldamise ühised üksikasjalikud eeskirjad, [4] viimati muudetud määrusega (EMÜ) nr 2082/87 [5]) artiklis 8;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 3159/87 artiklis 1 osutatud impordimaks on 16 eküüd 100 kg kohta.

1. novembrist 1987 vabasse ringlusse suunatud õli puhul kohandatakse maksu künnishinna muutusi arvestades.

Artikkel 2

1. 1985. aasta 31. detsembri seisuga ühenduse liikmesriigid, kus Tuneesiast pärit oliiviõli on suunatud vabasse ringlusse vastavalt määrusele (EMÜ) nr 3159/87, kehtestavad kontrollisüsteemi, mis eeldab, et juhul kui nendest liikmesriikidest eksporditakse Hispaaniasse või Portugali ühise tollitariifistiku alamrubriikidesse 15.07 a ja b kuuluvat oliiviõli, mis on üle viieliitrise netomahuga anumates või pakkimata, peab ettevõtja tõendama kõnealusele liikmesriigile, et asjaomane õli ei ole pärit Tuneesiast. Seda nõuet kohaldatakse kuni 31. augustini 1988, ilma et see piiraks lõike 2 kohaldamist.

2. Kui pärast vabasse ringlusse suunamist vastavalt lõikele 1 saadetakse õli teise liikmesriiki, tuleb kaupade ühenduse päritolu tõendavasse dokumenti märkida üks järgmistest märgetest:

- Aceite de oliva importado de Túnez Reglamento (CEE) n° 3159/87

- Olivenolie indført fra Tunesien Forordning (EØF) nr. 3159/87

- Olivenöl, eingeführt aus Tunesien Verordnung (EWG) Nr. 3159/87

- Ελαιόλαδο εισαχθέν από την Τυνησία Κανονισμοσ (EOK) αριθ. 3159/87

- Olive oil imported from Tunisia Regulation (EEC) No 3159/87

- Huile d’olive importée de Tunisie Règlement (CEE) no 3159/87

- Olio d’oliva importato dalla Tunisia Regolamento (CEE) n. 3159/87

- Olijfolie ingevoerd uit Tunesië Verordening (EEG) nr. 3159/87

- Azeite importado da Tunísia Regulamento (CEE) n° 3159/87.

3. Olenemata määruse (EMÜ) nr 3183/80 artikli 8 lõikest 4, ei tohi käesoleva määruse alusel vabasse ringlusse suunatud kogus ületada impordilitsentsi lahtrites 10 ja 11 märgitud kogust. Kõnealuse litsentsi lahtrisse 22 tuleb vastavalt märkida "0".

4. Kui lõikes 2 osutatud, asjaomaste kaupade ühenduse päritolu tõendava dokumendiga oliiviõli on suunatud tarbimisse Hispaanias või Portugalis, maksustatakse see summaga, mis võrdub erinevusega tarbimisse lubamise deklaratsiooni aktsepteerimise päeval kohaldatava minimaalse maksu ja vastavalt käesoleva määruse artiklile 1 kohaldatava summa vahel.

Artikkel 3

Käesolev määrus jõustub Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. oktoober 1987

Komisjoni nimel

asepresident

Frans Andriessen

[1] EÜT L 24.10.1987, lk 5.

[2] EÜT 172, 30.9.1966, lk 3025/66.

[3] EÜT L 183, 3.7.1987, lk 7.

[4] EÜT L 338, 13.12.1980, lk 1.

[5] EÜT L 195, 16.7.1987, lk 11.

--------------------------------------------------